SKRIFTLIG FORESPØRGSEL E-0815/03

af Alexander de Roo (Verts/ALE) til Kommissionen

(17. marts 2003)

Om: Ukorrekt anvendelse af habitatdirektivet i Zeeland (Nederlandene)

Provinsen Zeeland er langt fremme med planer om anlæg af en containeromladningshavn (WCT-Westerschelde Container Terminal) for søtransport og transport ad indre vandveje i havneområdet Vlissingen-Oost. Til anlægget af denne terminal har initiativtageren Zeeland Seaports brug for 20 millioner m3 opfyldningssand, der skal udvindes i Nordsøen. I den forbindelse har ministeriet for trafik og offentlige arbejder iværksat en vurdering af virkningerne på miljøet (VVM).

Den 21. februar 2003 fastslog statsrådet (Raad van State), at WCT-planerne er i strid med bestemmelserne i habitatdirektivet, fordi et naturområde på 141,72 ha (med funktionen vejledende økologisk udvikling) ifølge den reviderede egnsplan, der er vedtaget af provinsrådet (Provinciale Staten), omdannes til havneområde.

Den konkrete politiske beslutning skal være truffet ukorrekt, da den landbrugsjord, der foreslås anvendt som naturkompensation som en nødvendig følge af anlægget af WCT, ikke kompenserer for våd natur uden for digerne.

Det naturområde, som WCT vil lægge beslag på, og som også omfatter det fossilholdige strandområde De Kaloot, bør bevares, da anlægget af WCT i dette område er i strid med habitatdirektivets artikel 6, stk. 4.

Statsrådet har foreløbig suspenderet gennemførelsen af WCT-planerne.

Deler Kommissionen min opfattelse, nemlig at alle sideløbende tiltag (VVM og ansøgningen om udvinding af sand til WCT) bør indstilles og suspenderes, indtil proceduren er endelig afsluttet?

Vil Kommissionen tage skridt til at hindre den overhængende fare for overtrædelse af habitatdirektivet?

Vil Kommissionen foretage en nærmere undersøgelse af de påtænkte naturkompensationsforanstaltninger, særlig med hensyn til planen om at kompensere våd natur med tør natur?

Svar afgivet på Kommissionens vegne af Margot Wallström

(5. maj 2003)

Kommissionen har modtaget to klager over opførelsen af Westerschelde Container Terminal (WCT) i nærheden af Vlissingen. Med klagerne sættes der spørgsmålstegn ved foreneligheden mellem WCT-planerne og naturbeskyttelsesdirektiverne: Rådets direktiv 79/409/EØF af 2. april 1979 om beskyttelse af vilde fugle(1) (fugledirektivet) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) (habitatdirektivet).

Westerschelde er fra nederlandsk side blevet udpeget som særligt bekyttet område i henhold til fugledirektivet og er ligeledes foreslået udpeget som lokalitet af fællesskabsbetydning i henhold til habitatdirektivet.

Kommissionen er i gang med at undersøge klagerne nærmere. I den forbindelse forekommer habitatdirektivets artikel 6, stk. 3 og 4, at være relevante. Ifølge artikel 6, stk. 3, skal alle planer eller projekter, som kan påvirke den pågældende lokalitet væsentligt, vurderes med hensyn til deres virkninger på denne. Er der tale om negative virkninger for lokaliteten, og dersom planen eller projektet alligevel skal gennemføres af bydende nødvendige hensyn til væsentlige samfundsinteresser, fordi der ikke findes nogen alternativ løsning, skal der i henhold til artikel 6, stk. 4, træffes de nødvendige kompensationsforanstaltninger. Kommissionen vil tage de nødvendige skridt til at sikre, at de relevante bestemmelser i begge direktiver overholdes.

Kommissionen kender yderligere til en afgørelse truffet af det nederlandske statsråd (Raad van State) i denne sammenhæng den 21. februar 2003. Dog er Kommissionen på indeværende tidspunkt ikke i stand til at kommentere konsekvenserne af denne afgørelse for de sideløbende tiltag, som omtales af det ærede medlem.

(1) EFT L 103 af 25.4.1979.

(2) EFT L 206 af 22.7.1992.